|  |  |
| --- | --- |
|  | **ΕΛΛΗΝΙΚΗ ΔΗΜΟΚΡΑΤΙΑ****ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΟΣ - ΤΜΗΜΑ ΔΩΔΕΚΑΝΗΣΟΥ****Μητροπόλεως 4, Ρόδος 85100. Τηλ.22410-35656, 30606 Fax 22410-22462 Email** **tee\_rod@tee.gr** |

 ΔΕΛΤΙΟ ΤΥΠΟΥ ΡΟΔΟΣ 22/11/2024

**ΤΕΕ Τμήμα Δωδεκανήσου: Πρόταση Παράτασης Υποβολής Δικαιολογητικών Δηλώσεων Αυθαιρέτων**

Το ΤΕΕ Τμήμα Δωδεκανήσου απέστειλε σήμερα την με αριθμό πρωτοκόλλου 400/22-11-2024 επιστολή προς τον Υπουργό Περιβάλλοντος και Ενέργειας, προτείνοντας την παράταση της προθεσμίας για την υποβολή δικαιολογητικών δηλώσεων αυθαιρέτων που προβλέπονται από τους Ν. 4178/13 και Ν. 4495/17.

Η πρόταση αυτή έρχεται ως απάντηση στις πιέσεις και τις δυσκολίες που αντιμετωπίζουν οι μηχανικοί και οι πολίτες της περιοχής μας, καθώς και στην ανάγκη ορθολογικής διαχείρισης των εκκρεμών φακέλων.

**Οι βασικοί λόγοι που καθιστούν αναγκαία την παράταση είναι οι εξής:**

* **Υπολειτουργία Κτηματολογίου Ρόδου και Κω**, που καθυστερεί σημαντικά τη διαδικασία ολοκλήρωσης φακέλων.
* **Χρονοβόρες διαδικασίες ενστάσεων και οριστικοποιήσεων** ιδιοκτησιών, οι οποίες προσθέτουν επιπλέον γραφειοκρατικό φόρτο.
* **Υψηλός όγκος εκκρεμών δηλώσεων**, που προκύπτει από την έντονη υποβολή φακέλων τα τελευταία χρόνια.
* **Αυξημένος φόρτος εργασίας των μηχανικών**, οι οποίοι ήδη καλούνται να ανταποκριθούν σε πλήθος νέων υποχρεώσεων (Ηλεκτρονική Ταυτότητα Κτιρίου, ενεργειακές μελέτες, προσεισμικοί έλεγχοι κ.ά.).
* **Οικονομικές δυσκολίες των πολιτών**, που δυσχεραίνουν την άμεση ολοκλήρωση των διαδικασιών.

Το ΤΕΕ Τμήμα Δωδεκανήσου προτείνει τη σύνδεση της προθεσμίας υποβολής δικαιολογητικών με την ημερομηνία ολοκλήρωσης της Ηλεκτρονικής Ταυτότητας Κτιρίου, ώστε να διασφαλιστεί η ομαλή διεκπεραίωση των δηλώσεων και η διευκόλυνση όλων των εμπλεκόμενων.

**Η Πρόεδρος του Τμήματος Δωδεκανήσου, κ. Μαρία Παπανδρέου σε δήλωσή της, ανέφερε:**
*«Η παράταση που προτείνουμε είναι απαραίτητη για να διασφαλιστεί η ομαλή ολοκλήρωση των δηλώσεων, χωρίς περιττές πιέσεις σε μηχανικούς και πολίτες. Με τη ρύθμιση αυτή, θα πετύχουμε την καλύτερη δυνατή διαχείριση του αυξημένου όγκου εργασιών και θα συνεισφέρουμε ουσιαστικά στην καταγραφή και νομιμοποίηση των ακινήτων».*

Το ΤΕΕ Δωδεκανήσου καλεί την Πολιτεία να ανταποκριθεί θετικά στο αίτημα, ώστε να εξυπηρετηθούν οι ανάγκες τόσο των μηχανικών όσο και των πολιτών και να προχωρήσει απρόσκοπτα η ολοκλήρωση της διαδικασίας.